A4-0105/98

Ψήφισμα σχετικά με την ανακοίνωση της Επιτροπής για τη συνέχεια που θα δώσει η Ευρωπαϊκή Ένωση στην παγκόσμια Διάσκεψη Κορυφής για την κοινωνική ανάπτυξη(COM(96)0724 - C4-0142/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0724 - C4-0142/97),

- έχοντας υπόψη την διακήρυξη και το πρόγραμμα δράσης της Κοπεγχάγης ((Εργασία των Ηνωμένων Εθνών, Νέα Υόρκη, 1995)),

- έχοντας υπόψη τη δήλωση του ΟΟΣΑ του Μαΐου 1996 σχετικά με τη συμβολή στη συνεργασία για την ανάπτυξη,

- έχοντας υπόψη το ψήφισμά του της 2ας Μαρτίου 1995 σχετικά με τις προτεραιότητες της Ευρωπαϊκής Ένωσης για την παγκόσμια διάσκεψη για την κοινωνική ανάπτυξη ((ΕΕ C 68 της 20.3.95, σελ. 49)),

- έχοντας υπόψη το ψήφισμα του Συμβουλίου το Νοέμβριο 1996 σχετικά με την ανθρώπινη και κοινωνική ανάπτυξη και την αναπτυξιακή συνεργασία της ΕΕ ((SOC (96)1124, Νοέμβριος 1996)),

- έχοντας υπόψη το ψήφισμα της Συνέλευσης Ίσης Εκπροσώπησης ΑΚΕ-ΕΕ της 29ης Οκτωβρίου 1997 στη Λομέ σχετικά με τη σημασία των παγκοσμίων διασκέψεων των Η.Ε. του 1990 και 1996 για τη συνεργασία μεταξύ της Ευρωπαϊκής Ένωσης και των κρατών ΑΚΕ στο πλαίσιο της Σύμβασης της Λομέ ((AP/2279)),

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τη γνωμοδότηση της Επιτροπής Ανάπτυξης και Συνεργασίας (A4-0105/98),

Α. εκτιμώντας ότι η κοινωνική και η οικονομική ανάπτυξη δεν είναι δυνατόν να επιτευχθεί χωρίς ειρήνη και ασφάλεια, οικολογική ισορροπία, φειδωλή χρησιμοποίηση των φυσικών πόρων, καθώς και χωρίς τον σεβασμό όλων των ανθρωπίνων δικαιωμάτων και των θεμελιωδών ελευθεριών,

Β. εκτιμώντας ότι η φτώχεια, η ανεργία και ο κοινωνικός αποκλεισμός αποτελεί άρνηση των θεμελιωδών ανθρωπίνων δικαιωμάτων όπως ορίζονται στην Οικουμενική Διακήρυξη των Δικαιωμάτων του Ανθρώπου του 1948,

Γ. έχοντας υπόψη ότι περισσότερο από το ένα τέταρτο του πληθυσμού των αναπτυσσομένων χωρών διαβιοί πάντοτε σε συνθήκες φτώχειας, σύμφωνα με τον δείκτη ανθρώπινης φτώχειας που καθιέρωσε το Πρόγραμμα Ανάπτυξης των Ηνωμένων Εθνών (ΠΑΗΕ), και ότι περί το ένα τρίτο της ανθρωπότητας, 1,3 δισ. άνθρωποι, ζουν με εισόδημα κάτω του 0,875 ECU ημερησίως,

Δ. εκτιμώντας ότι η κοινωνική ανάπτυξη θέτει την έμφαση σε μια ανθρωποκεντρική προσέγγιση, η οποία περιλαμβάνει την ενεργό συμμετοχή της κοινωνίας των πολιτών και παρέχει τη δυνατότητα σε συνειδητοποιημένους άνδρες, γυναίκες και παιδιά να βελτιώσουν τις συνθήκες διαβίωσής τους,

Ε. εκτιμώντας ότι οι εταιρικές σχέσεις για την εκρίζωση της φτώχειας αποδείχθηκαν αποτελεσματικό εργαλείο της αναπτυξιακής συνεργασίας, επιτρέποντας μια στενότερη σχέση εργασίας με τους ιθαγενείς πληθυσμούς σε ισότιμη βάση, και ότι ταυτόχρονα πρέπει οι μέθοδοι εργασίας και η εκπαίδευση των εμπλεκομένων στον τομέα της βοήθειας να προσαρμοστούν στη νέα αντίληψη,

ΣΤ. έχοντας υπόψη ότι η Ευρωπαϊκή Ένωση και τα κράτη μέλη της ανέλαβαν επισήμως να συμβάλουν στην εφαρμογή των δέκα δεσμεύσεων της διακήρυξης και του προγράμματος δράσης της Κοπεγχάγη,

1. χαιρετίζει την ανακοίνωση της Επιτροπής, εκφράζει όμως την ανησυχία του για τις καθυστερήσεις που σημειώθηκαν σε ό,τι αφορά τη διαμόρφωση μιας σαφούς στρατηγικής η οποία να αποσκοπεί στην ενθάρρυνση όλων των κρατών μελών και των προσυπογραφόντων της διακήρυξης της Κοπεγχάγης να θέσουν σαφείς στόχους κοινωνικής ανάπτυξης, παρέχοντας έτσι τη δυνατότητα στα άτομα, τα νοικοκυριά και τις κοινότητες να συμμετέχουν στην οικονομική, κοινωνική, αστική και πολιτιστική ανάπτυξη[semigr ]

2. τονίζει τη σπουδαιότητα της ανθρωποκεντρικής προσέγγισης για την εφαρμογή μιας αναπτυξιακής στρατηγικής στην οποία οι άνθρωποι είναι οι κυριότεροι παράγοντες αυτής της διαδικασίας, διαθέτουν τη δυνατότητα να συμμετέχουν στον καθορισμό των προτεραιοτήτων και στην εφαρμογή των αντιστοίχων πολιτικών, προγραμμάτων και έργων[semigr ]

3. καλεί τα κράτη μέλη να εφαρμόσουν τα συμπεράσματα των διασκέψεων του Ρίο, της Βιέννης, του Καΐρου, του Πεκίνου και της Κωνσταντινούπολης, κατά τις οποίες τονίστηκαν επίσης οι διάφορες πλευρές της ανθρώπινης και κοινωνικής ανάπτυξης, ζητεί δε από το Συμβούλιο της ΕΕ να λάβει συγκεκριμένα μέτρα για τη μείωση των εκπομπών αερίων που συμβάλλουν στο φαινόμενο του θερμοκηπίου στην Ένωση κατά 15% έως το έτος 2010[semigr ]

4. τονίζει ότι η ανάπτυξη του ανθρώπου μπορεί να επιτευχθεί με βιώσιμο τρόπο μόνον εφόσον προστατευθεί το περιβάλλον και γίνει λελογισμένη χρήση των φυσικών μας πόρων[semigr ] κατά συνέπεια, η προστασία του περιβάλλοντος δεν πρέπει να θεωρείται ως μεμονωμένος τομέας, αλλά ως απαραίτητη προϋπόθεση για τη ζωή και την κοινωνική ανάπτυξη[semigr ] όλες οι πτυχές της οικονομικής ανάπτυξης πρέπει να συνεκτιμώνται υπό το πρίσμα της βιώσιμης ανάπτυξης[semigr ]

Οι προτεραιότητες σε επίπεδο Ένωσης

5. θεωρεί την καταπολέμηση της φτώχειας και του κοινωνικού αποκλεισμού ύψιστη προτεραιότητα για την Ευρωπαϊκή Ένωση[semigr ] ζητεί, συνεπώς, να ληφθούν σχετικά μέτρα χρηματοδότησης στο πλαίσιο του Ευρωπαϊκού Κοινωνικού Ταμείου[semigr ]

6. ζητεί από την Επιτροπή, ιδιαίτερα υπό το πρίσμα της Συνθήκης του Άμστερνταμ, να ορίσει τον κοινωνικό αποκλεισμό και να μελετήσει τα νομικά μέσα για την καταπολέμηση της φτώχειας και του αποκλεισμού διαφόρων ομάδων προσώπων (μεταξύ άλλων, των επί μακρόν ανέργων, των οικογενειών, των ατόμων με ειδικές ανάγκες, των ηλικιωμένων, κ.λπ.)[semigr ]

7. τονίζει ότι η αντιμετώπιση της ανεργίας αποτελεί μια άλλη ύψιστη προτεραιότητα της Ένωσης[semigr ] καλεί, συνεπώς, την Επιτροπή να υποβάλει πρακτικότερες προτάσεις για τα συστήματα φορολογίας και κοινωνικής προστασίας στα κράτη μέλη που θα συμβάλλουν περισσότερο στην απασχόληση και στην ένταξη των ανέργων και να προωθήσει τον συντονισμό του τομέα αυτού μεταξύ των κρατών μελών[semigr ]

8. καλεί τα κράτη μέλη να καταρτίσουν σχέδια δράσης υπέρ της απασχόλησης για την μείωση του ποσοστού ανεργίας, σύμφωνα με τις κατευθυντήριες γραμμές περί απασχόλησης για το 1998, να υποστηρίξουν τις μικρές επιχειρήσεις, τους συνεταιρισμούς και τις τοπικές οικονομίες έναντι της συγκεντροποίησης της αγοράς και να λάβουν μέτρα για την ενίσχυση του «τρίτου συστήματος» στο πλαίσιο της κοινωνικής οικονομίας[semigr ]

9. τονίζει τη σπουδαιότητα, για την ΕΕ και τα κράτη μέλη της, της προώθησης πολιτικών ίσων ευκαιριών μεταξύ ανδρών και γυναικών οι οποίες γεφυρώνουν το χάσμα μεταξύ των δύο φύλων και παρέχουν τη δυνατότητα σε γυναίκες και άνδρες να συμφιλιώσουν τις εργασιακές και τις οικογενειακές τους υποχρεώσεις, διευκολύνουν την επιστροφή τους στον κόσμο της εργασίας και τους εξασφαλίζουν την αβίαστη πρόσβαση στην απασχόληση και στις ευκαιρίες για εκπαίδευση[semigr ]

10. ζητεί από την Επιτροπή και τα κράτη μέλη να δραστηριοποιηθούν προκειμένου το τέταρτο πρόγραμμα δράσης για την καταπολέμηση της φτώχειας να εγκριθεί το συντομότερο δυνατόν από το Συμβούλιο[semigr ]

11. υπογραμμίζει ότι, πέρα από τη διαβούλευση με τους κοινωνικούς εταίρους, απαιτείται επίσης διαβούλευση με τις ΜΚΟ που δραστηριοποιούνται στον τομέα της κοινωνικής πρόνοιας και άλλους συναφείς οργανισμούς, σχετικά με τα μέτρα συνέχειας με τα οποία θα δοθεί ώθηση στην κοινωνική ανάπτυξη της Ένωσης[semigr ] ζητεί από την Επιτροπή, πέρα από τις ευρωπαϊκές διασκέψεις και τις συζητήσεις, να αναπτύξει επίσης εποικοδομητικό και διαρκή διάλογο με τις ΜΚΟ και άλλους αντιπροσωπευτικούς φορείς[semigr ]

Οι προτεραιότητες σε διεθνή κλίμακα

12. καλεί την Επιτροπή και τα κράτη μέλη να καταβάλουν μεγαλύτερες προσπάθειες για την ενίσχυση της συνεργασίας μεταξύ των διαφόρων διεθνών οργανισμών που αναπτύσσουν δραστηριότητα στον τομέα της κοινωνικής ανάπτυξης[semigr ] υποστηρίζει σχετικά την πρόταση της Επιτροπής για τη διεξαγωγή κοινών συνεδριάσεων υψηλού επιπέδου μεταξύ των αντιστοίχων οργάνων του ΟΗΕ, του ΔΝΤ, της Παγκόσμιας Τράπεζας, της ΔΟΕ και του ΠΟΕ, να καθιερωθούν κάποιες συντονισμένες ενέργειες μέσω των οποίων θα δίδεται μεγαλύτερη βαρύτητα στην οικονομική και κοινωνική πτυχή κατά τη διαμόρφωση και εφαρμογή των πολιτικών υπέρ της βιώσιμης ανάπτυξης καθώς και κατά τη ρύθμιση των χρηματοοικονομικών αγορών[semigr ]

13. καλεί όλες τις χώρες να εργαστούν υπέρ ενός προγράμματος μείωσης του εξωτερικού χρέους των φτωχότερων χωρών συμπεριλαμβανομένης της Πρωτοβουλίας για την αντιμετώπιση του χρέους των υπερχρεωμένων φτωχών χωρών[semigr ] επισημαίνει επίσης ότι χρειάζονται πρόσθετοι οικονομικοί πόροι για την εφαρμογή της δήλωσης και του προγράμματος δράσης στην Αφρική[semigr ]

14. προτρέπει τα κράτη μέλη να διαθέσουν ένα 20% κατά μέσο όρο από τα κεφάλαια αναπτυξιακής βοήθειας υπέρ βασικών κοινωνικών προγραμμάτων και καλεί όλες τις δικαιούχες χώρες να διαθέσουν επίσης ένα 20% από τους προϋπολογισμούς τους για να στηρίξουν βασικές κοινωνικές υπηρεσίες, όπως ορίζονται στην Συναίνεση του Όσλο, οι οποίες περιλαμβάνουν «τη βασική εκπαίδευση, την πρωτογενή υγειονομική περίθαλψη, συμπεριλαμβανομένης της αναπαραγωγικής υγείας και των δημογραφικών προγραμμάτων, τα προγράμματα περί διατροφής, καθαρού πόσιμου νερού και εγκαταστάσεων αποχέτευσης, καθώς επίσης και την θεσμική δυνατότητα παροχής παρόμοιων υπηρεσιών»[semigr ]

15. τονίζει την ανάγκη για αποτελεσματικότερη συντονισμένη αναπτυξιακή συνεργασία της ΕΕ και για προσπάθειες αρωγής οι οποίες θα έχουν ως στόχο να διατίθεται τουλάχιστον το 0,7% του ΑΕΠ υπέρ της επίσημης αναπτυξιακής βοήθειας (ΕΑΒ), αναμένει δε από όλα τα κράτη μέλη να απόσχουν από την πρακτική της βοήθειας που συνδέεται με την ανάθεση των σχετικών συμβάσεων σε δικές τους επιχειρήσεις η οποία, σύμφωνα με πρόσφατες μελέτες, περιορίζει την αποτελεσματικότητα των παρεχόμενων κεφαλαίων περισσότερο από 15%[semigr ]

16. καλεί όλα τα κράτη μέλη να στηρίξουν ενεργά και να προωθήσουν τα βασικά εργασιακά πρότυπα σύμφωνα με τις συμβάσεις 87 και 98 της ΔΟΕ σχετικά με την ελευθερία του συνεταιρίζεσθαι και το δικαίωμα του οργανώνεσθαι και της συλλογικής διαπραγμάτευσης, τις συμβάσεις 29 και 105 σχετικά με την απαγόρευση κάθε μορφής εξαναγκαστικής εργασίας και δουλείας, τη σύμβαση 131 σχετικά με τις ελάχιστες αμοιβές, τις συμβάσεις 100 και 111 σχετικά με τις ίσες αμοιβές και την κατάργηση κάθε μορφής διάκρισης και τη σύμβαση 155 σχετικά με την υγεία και την ασφάλεια στο χώρο εργασίας, καθώς και τη σύμβαση 138 σχετικά με την ελάχιστη ηλικία, συμπεριλαμβανομένης της σύστασης 146[semigr ]σε όλες τις εμπορικές συμφωνίες και τις συμφωνίες συνεργασίας της ΕΕ πρέπει υποχρεωτικά να περιλαμβάνεται ιδιαίτερη ρήτρα για την τήρηση των ανωτέρω προτύπων[semigr ]

17. καλεί την Επιτροπή και τα κράτη μέλη να να καθιερώσουν με ενεργό τρόπο και να προωθήσουν κανονισμούς κοινωνικού και ηθικού χαρακτήρα στις διεθνείς εμπορικές συναλλαγές και να υποστηρίξουν πρωτοβουλίες όπως η «Social Accountability (SA) 8000", η οποία αποτελεί ένα παγκόσμιο πρότυπο ηθικού ελέγχου βασισμένο στη διακήρυξη των Η.Ε. για τα ανθρώπινα δικαιώματα, τη σύμβαση των Η.Ε. για το παιδί και τις συμβάσεις του ΔΓΕ και η οποία έχει προκύψει με πρωτοβουλία του συμβουλίου οικονομικών προτεραιοτήτων (ΣΟΠ) σε συνεργασία με εκπροσώπους εργατικών ενώσεων, ΜΚΟ, πανεπιστημίων, επιχειρήσεων και εταιρειών λογιστών και συμβούλων[semigr ]

18. καλεί τα κράτη μέλη και τους προσυπογράφοντες την διακήρυξη και το πρόγραμμα δράσης της Κοπεγχάγης να καταβάλουν ιδιαίτερες προσπάθειες υπέρ δικαιότερων και βιώσιμων πολιτικών στον τομέα της υγείας, προκειμένου να βελτιωθεί περαιτέρω η προληπτική υγειονομική περίθαλψη και ιδίως η περίθαλψη των παιδιών, υπογραμμίζει δε το συσχετισμό μεταξύ του χαμηλού επιπέδου υγειονομικής περίθαλψης και του μορφωτικού επιπέδου[semigr ]

19. καλεί την Επιτροπή και τα κράτη μέλη να συνεργασθούν με ΜΚΟ στον συγκεκριμένο τομέα προκειμένου να διανέμεται η βοήθεια με όσο το δυνατόν αποτελεσματικότερο τρόπο[semigr ]

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Οικονομική και Κοινωνική Επιτροπή του ΟΗΕ την οποία παρακαλεί να το διαβιβάσει στις Αντιπροσωπείες όλων των χωρών που έχουν προσυπογράψει τη διακήρυξη και το πρόγραμμα δράσης της Κοπεγχάγη.